“ทองคำ” วันนี้ปรับลง 100 บาท รูปพรรณขาย 30,450 บาท
ราคา "ทองคำ" ในประเทศวันนี้ปรับลดลง 100 บาท รูปพรรณขายออก 30,450 บาท ส่วนทองคำแท่งขายออกบาทละ 29,950 บาท
ราคา "ทองคำ" ในประเทศวันนี้ปรับลดลง 100 บาท รูปพรรณขายออก 30,450 บาท ส่วนทองคำแท่งขายออกบาทละ 29,950 บาท
26 ก.ค. 2565

ผู้สื่อข่าวรายงานว่า ตลาดซื้อขายทองคำ ในประเทศวันนี้ (26 ก.ค.65) ปรับราคาลง 100 บาท จากราคาปิดตลาดเมื่อวานนี้ (25 ก.ค.65) โดยข้อมูลจากเว็บไซต์ของสมาคมค้าทองคำ หรือ Gold Traders Association เมื่อ 09:27 น.ที่ผ่านมา ทองคำแท่ง 96.5% ปรับราคาขึ้นครั้งที่ 1 รับซื้ออยู่ที่บาททองคำละ 29,850 บาท ขายออกบาทละ 29,950 บาท
ด้านทองรูปพรรณ 96.5% รับซื้ออยู่ที่บาทละ 29,319.44 บาท ส่วนราคาขายออกอยู่ที่ 30,450 บาท
ขณะที่ราคาทองคำ Spot เช้านี้เคลื่อนไหวอยู่ที่บริเวณ 1,821 ดอลลาร์/ออนซ์
ด้านสัญญาทองคำตลาดโคเม็กซ์ ส่งมอบเดือนส.ค. ลดลง 8.30 ดอลลาร์ ปิดที่ 1,719.10 ดอลลาร์/ออนซ์ โดยนักลงทุนคาดว่าเฟดจะปรับขึ้นอัตราดอกเบี้ย 0.75% ในการประชุมวันที่ 26-27 ก.ค. นี้ ซึ่งการขึ้นอัตราดอกเบี้ยจะเพิ่มต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
นอกจากนี้ กระทรวงพาณิชย์สหรัฐจะเปิดเผยตัวเลขประมาณการครั้งที่ 1 สำหรับผลิตภัณฑ์มวลรวมภายในประเทศ (จีดีพี) ประจำไตรมาส 2 ในวันที่ 28 ก.ค. หลังจากเปิดเผยก่อนหน้านี้ว่าจีดีพีหดตัว 1.6% ในไตรมาส 1
ธนาคารกลางสหรัฐ (เฟด) สาขาแอตแลนตา เปิดเผยว่า แบบจำลองคาดการณ์ GDPNow ล่าสุดแสดงให้เห็นว่า เศรษฐกิจสหรัฐหดตัว 1.6% ในไตรมาส 2 จากเดิมที่คาดการณ์ในวันที่ 15 ก.ค.ว่ามีแนวโน้มหดตัว 1.5%
ทั้งนี้ ตัวเลขคาดการณ์ GDPNow บ่งชี้ว่า เศรษฐกิจสหรัฐหดตัว 1.6% ทั้งในไตรมาส 1 และ 2 ซึ่งแสดงว่าสหรัฐเข้าเกณฑ์นิยามของการเกิดภาวะเศรษฐกิจถดถอย เนื่องจากเศรษฐกิจหดตัว 2 ไตรมาสติดต่อกัน
โดยเฟดสาขาแอตแลนตาจะรายงานตัวเลขคาดการณ์ GDPNow ครั้งใหม่ในวันที่ 27 ก.ค. ก่อนที่กระทรวงพาณิชย์สหรัฐจะเปิดเผยตัวเลขจีดีพีประจำไตรมาส 2 ในวันที่ 28 ก.ค.